Diada de Sant Joan feixuga la que s’ha viscut aquest dissabte a la plaça del Blat de Valls, en el tradicional duel de les dues colles locals. Malgrat que les expectatives eren molt altes, la Colla Vella dels Xiquets de Valls no ha pogut culminar el 3 de 10 amb folre i manilles, que hagués estat el més matiner de la història. Els rosats han vist com la seva aposta d'emmanillat quedava en intent i feia llenya a la primera ronda. Aquesta ensopegada i una intensa calor han condicionat l’exhibició, que ha vist diversos peus desmuntats i ha transcorregut amb poc ritme. La Vella ha completat la seva actuació amb el 3 de 9 amb folre, el 4 de 9 amb folre i el 4 de 8 amb el pilar, mentre que la Colla Joves Xiquets de Valls s’ha anotat el 3 de 9 amb folre, el 2 de 8 amb folre i el 4 de 8. Ambdues colles han tancat més de dues hores i mitja d’actuació aixecant un pilar de 6.

Summary: La Vella de Valls es queda a tocar del 3 de 10 amb folre i manilles més matiner de la història


Un home de 40 anys i veí d'Amposta ha estat detingut per la Guàrdia Civil en col·laboració amb la Policia Local d'Amposta com a responsable d'una plantació de marihuana amb 559 plantes, ubicada a l'interior d'un magatzem agrícola a la partida Pins d'Amposta, al Montsià. A l'home, que passarà aquest divendres a disposició judicial, se li imputa un suposat delicte contra la salut pública per cultiu, elaboració i tràfic de substàncies estupefaents, i un altre de defraudació de fluid elèctric. A la finca hi havia també un laboratori per experimentar amb les diferents classes de marihuana, amb 600 esqueixos de diferents classes de cànnabis. Amb la intervenció s'ha desmantellat una plantació tipus 'indoor' amb unes plantes que pesaven 22 quilos, 450 grams de marihuana seca i material per al cultiu i elaboració de la substància. La investigació va començar a inicis de setembre per una queixa relacionada amb animals de companyia en males condicions higièniques que va portar els agents a fer una inspecció a la finca i van detectar una forta olor a marihuana en un magatzem agrícola. El fet que la persona responsable dels animals residís en una caravana instal·lada al costat del magatzem va fer sospitar els agents que a l'interior es podien estar cultivant substàncies il·legals. Arran de la investigació, s'ha descobert que la persona que residia a la finca es dedicava exclusivament al cultiu i elaboració de marihuana. Un cop la Guàrdia Civil va poder entrar a la propietat, van comprovar que a l'interior de magatzem, de 150 m2 de superfície, s'havia condicionat per la producció industrial i rotacional de cànnabis, amb làmpades, transformadors, filtres, ventiladors i extractors.

Summary: Un detingut per cultivar i elaborar marihuana a l'interior d'un magatzem agrícola a Amposta


El Parlament ha aprovat prorrogar el Pla Serra Húnter de contractació de professorat a les universitats fins el 2030 amb els vots a favor de JxSí, PSC, PPC i C’s i les abstencions de CSQP i la CUP. Tot i que el projecte de llei aprovat contempla que la prorroga sigui fins el 2030, el conseller d’Empresa i Coneixement, Jordi Baiget, ha expressat el compromís del Govern d’introduir una esmena en la llei d’acompanyament per escurçar el termini fins el 2020 després de les crítiques rebudes per part dels grups parlamentaris. Amb aquesta pròrroga el Govern busca mantenir la captació i retenció de talent del professorat universitari i potenciar la incorporació de personal docent i investigador mitjançant les figures que estableix la Llei d’universitats.  Baiget ha defensat els bons resultats que ha donat fins ara aquest pla, que va ser aprovat l’agost del 2003. Posteriorment, el juliol del 2012 es va aprovar la concreció i revisió del pla per al període 2012-2015. Així, el 31 de desembre del 2015 va finalitzar la vigència del pla, que es troba en aquesta situació des de llavors.  El projecte de llei aprovat aquest dimecres incorpora un article únic que estableix la prorroga per al període 2016-2030, amb caràcter retroactiu a l’1 de gener del 2016, i dues disposicions que autoritzen el Govern a concretar les característiques del pla i, si s’escau, adaptar-lo posteriorment, així com donar l’autorització per establir els convenis de col·laboració necessaris amb les universitats per desenvolupar el pla.  Baiget ha defensat que el Serra Húnter ha esdevingut “una via més” per a la contractació de personal docent i investigador a les universitats i no la única via com demostra el fet que dels més de 2.000 professors contractats des del 2003 a les universitats catalanes, “només un de cada quatre s’ha fet per Serra Húnter”. En aquest sentit, ha defensat que “respecta plenament l’autonomia” de les universitats.  Ha recordat que més enllà de la contractació, a partir del 2012 es va redefinir el pla “conjuntament amb les universitats” per incorporar el nou objectiu d’esdevenir una eina de captació i retenció de l’excel·lència acadèmica i la internacionalització del professorat i el sistema universitari català. En aquesta segona etapa, es van contractar 66 persones, a l’espera de conèixer els resultats dels programes de 2015 i 2016. A partir d’ara, s’ha acordat que hi hauran dues convocatòries anuals, una al gener i una segona al juny.  Sobre la vigència de la pròrroga, Baiget ha dit que el Govern es compromet a introduir una esmena “amb la voluntat de fixar un nou termini de vigència més breu”, establint que quedi limitada fins el 2020. Amb això, ha destacat que donen resposta a les peticions dels grups i “no suposarà cap alteració del funcionament del programa”. A més, ha anunciat que es farà una revisió del pla amb les universitats per aconseguir un millor compliment del mateix. Crítiques des de l’oposició El projecte ha rebut les abstencions de CSQP i la CUP que han coincidit en criticar la burocratització, la pèrdua d’autonomia de les universitats i que no s’abordi la precarietat de la resta de personal docent i investigador de les universitats catalanes.  El diputat de CSQP Joan Giner ha assegurat que aquest pla “no és la solució”, tot i que pot ser una part de la mateixa, i ha criticat la “filosofia intervencionista”. Entre d’altres, ha denunciat els processos llargs dels programes de contractació, les places que queden desertes i la “pujada molt minsa” destinada a la contractació de professorat als pressupostos del 2017. Giner ha criticat també que el projecte presentat “no posa el que es diu” i per això ha demanat més serietat a l’hora de reflectir als projectes de llei el que el Govern defensa verbalment.  Per la seva part, el diputat de la CUP Albert Botran ha criticat especialment que no s’abordi de manera genèrica els problemes de continuïtat i estabilització del PDI i la lluita contra la precarietat laboral. Així, ha criticat que el Serra Húnter hagi esdevingut la via d’estabilització de perfils aliens per al que va ser creat ja que no tenen una altra via per aconseguir l’estabiltizació de la seva carrera, com és el cas dels professors agregats.  D’altra banda, PSC, PP i C’s hi han votat a favor, esmentant que ho feien gràcies al compromís del Govern de reduir la prorroga de 2030 a 2020. En el cas dels PSC, la diputada Alícia Romero també ha fet referència a la necessitat de millorar les condicions laborals del professorat i ha posat en dubte que amb les actuals es pugui atraure als millors. Ha criticat també la “certa pèrdua de l’autonomia universitària”, el “menyspreu” a la resta de professorat i l’excés de burocràcia. La diputada del PPC Maria José Garcia ha valorat positivament el programa, assegurant que ha permès “aportar talent acadèmic i investigador i plurilingüisme”. Des de C’s, Joan García ha defensat també els bons resultats del programa, tot i apuntar que durant l’avaluació del mateix que s’obrirà caldrà acabar de corregir alguns aspectes.  Per últim, des de JxSí, el diptuat Antoni Castellà, impulsor de la revisió del programa el 2011 com a secretari d’Universitats, ha defensat que el sistema universitari “ha fet un salt qualitatiu diferencial” i ha asseverat que un dels elements que hi ha contribuït ha estat el Serra Hünter. Castellà ha defensat que el pla es va fer negociant-lo amb les universitats i que no interfereix en l’autonomia universitària.

Summary: El Parlament aprova prorrogar el Pla Serra Húnter de contractació a les universitats fins el 2030


El portaveu de Ciutadans a la comissió d’Interior, Jean M. Castel, ha sol·licitat aquest dijous la compareixença del director general dels Mossos d'esquadra, Albert Batlle, perquè expliqui al Parlament la suposada "falta de compromís" dels agents més joves que ha denunciat aquest dimecres el cap del cos policial, Josep Lluís Trapero. El diputat de Cs també ha registrat a la cambra catalana diverses preguntes per escrit al Govern sobre aquesta qüestió i l’ha instat a investigar si és certa aquesta situació que ha exposat Trapero i a "treballar per corregir-la el més aviat possible, en cas de constatar que és veritat".

Summary: Ciutadans demana la compareixença del director dels Mossos perquè expliqui la "falta de compromís" que denuncia Trapero


La policia de Londres ha informat aquest divendres al matí d'un "incident" a l'estació de metro Parsons Green, on s'han desplaçat oficials del cos i també els serveis d'emergències i els bombers. La policia ha desallotjat la zona i ha demanat a través de les xarxes socials "evitar" acostar-s'hi. El metro de Londres ha hagut de suspendre, amb motiu de l'explosió, el servei entre les estacions Earls Court i Wimbledon. Tant el servei d'ambulàncies de la capital britànica com la policia han rebut un avís a les 8:20 que els informava d'un "incident" a Parsons Green. "La nostra prioritat és avaluar el nivell i la naturalesa de les lesions", han comunicat des dels serveis mèdics. L'exalcalde de Londres i actual ministre d'Afers Exteriors britànic, Boris Johnson, ha demanat en declaracions a Sky News "no especular i mantenir la calma".

Summary: Una explosió en una estació de metro de Londres obliga a tancar tota una línia


La Cambra de Comerç d'Espanya ha reclamat a la Unió Europea "mesures contundents" per fer front a les conseqüències econòmiques del coronavirus. El president de la corporació, José Luis Bonet, ha assegurat que les empreses no poden esperar quinze dies a què els ministres de Finances arribin a un acord sobre un Pla de Mesures de Xoc i ha reclamat respostes immediates. Bonet ha afirmat que el paraigua europeu és "fonamental" perquè el govern espanyol pugui dur a terme noves mesures i ha recordat que l'administració ha d'emparar els ciutadans "en situació de vulnerabilitat" i les empreses. Aquestes són, segons la Cambra de Comerç espanyola, "claus" per encarar la recuperació de l'economia i la "reconstrucció" econòmica i social de l'Estat. "Si no està a l'altura de les circumstàncies, provocarà una greu desafecció de tots els ciutadans, que donaran l'esquena a la Unió Europea", ha advertit.

Summary: La Cambra de Comerç espanyola reclama a la UE "mesures contundents" per fer front a les conseqüències del coronavirus


Les exportacions gironines han crescut un 14,5% durant el primer trimestre del 2017 i han marcat un nou rècord històric, arribant a superar els 1.337 milions d'euros (MEUR). A la demarcació, la indústria alimentària –amb clara preeminència del carni- continua concentrant les vendes que es fan a l'exterior. De fet, aquest sector representa el 40% de les exportacions (539,6 MEUR). A l'alimentari el segueixen les farmacèutiques, els productes químics i les matèries plàstiques. Per països, la Unió Europea acapara vendes (destacant França i Itàlia) però l'estadística que elabora periòdicament el Ministeri també deixa palès que les empreses gironines cada cop giren més els ulls cap al gegant asiàtic. La Xina escala posicions i ja se situa com el cinquè país de la llista. Bon inici d'any per a les exportacions gironines. Segons recull l'estadística que publica periòdicament el Ministeri d'Economia, les vendes a l'exterior de les empreses del territori han crescut un 14,5% durant el primer trimestre del 2017. En concret, s'ha arribat fins als 1.337.210,80 euros. Xifra que marca un nou rècord històric i demostra el múscul exterior de l'economia del territori. Per sectors, i ja és un clàssic, l'alimentari continua encapçalant el gruix de les operacions a l'estranger. En concret, entre gener i finals de març s'han fet vendes per valor de 539,6 MEUR (un 23,6% més respecte el mateix trimestre del 2016).  I si es fixa la lupa damunt els subsectors que s'hi apleguen, les indústries càrniques continuen encapçalant l'estadística. Les exportacions del clúster (carn i despulles d'animals) sumen 334,29 MEUR; és a dir, més de la meitat de les operacions a l'estranger que ha fet tota la indústria alimentària. A aquest sector, el segueixen els productes químics (267,7 MEUR, amb un creixement interanual del 7,5%). Entre d'altres, això s'explica per l'empenta que han assolit les farmacèutiques (84,5 MEUR). Del desglossat per sectors, dins el pòdium també en destaquen les exportacions de maquinària (108,71 MEUR). La Xina escala posicions L'estadística del Ministeri també recull quins són els principals destins de les exportacions gironines. Les empreses del territori continuen exportant a la Unió Europea, el seu mercat tradicional per proximitat. Sobretot, venen a França (360,70 MEUR), a Itàlia (111,12 MEUR), a Alemanya (88,13 MEUR) i a Irlanda (64,72 MEUR). El sisè lloc de la llista, però, no és per a cap país europeu, sinó per al gegant asiàtic. Prova que les firmes gironines –i aquí, novament cal destacar les càrniques- cada cop giren més els ulls cap a la Xina a l'hora d'obrir mercat. Un destí que ja ha passat per davant d'altres com Portugal, el Regne Unit, Polònia o Bèlgica. En concret, durant el primer trimestre del 2017 les firmes gironines han exportat a la Xina per valor de 63,31 MEUR. Altres països de fora d'Europa que apareixen al llistat són Corea del Sud (en onzè lloc) i Estats Units (en el tretzè). Balança comercial positiva Al costat de les exportacions, l'estadística del Ministeri d'Economia també permet veure què s'ha importat a les comarques gironines. Durant el primer trimestre del 2017, les importacions van créixer un 11% situant-se en 638,5 MEUR (essencialment, en matèries plàstiques, maquinària productes químics, paper i cartró, ferro i acer). Això fa que, comparat amb les exportacions, la balança comercial de la demarcació sigui positiva (perquè les comarques gironines venen més a l'exterior que no pas hi compren). Les dades de comerç exterior que ha publicat aquest dimarts el Ministeri recullen les xifres del març (cosa que permet fer l'acumulat del primer trimestre). Si es fixa la lupa només en aquest mes, les vendes gironines a l'exterior van ser de 505,1 MEUR.  En comparació amb el mateix mes del 2016, aquí el creixement és fins i tot superior a l'acumulat del trimestre. En concret, l'alça de les exportacions gironines durant el març ha estat del 19,5%.

Summary: Les exportacions gironines creixen un 14,5% durant el primer trimestre i marquen un nou rècord arribant als 1.337 MEUR


La Fiscalia de Delictes d'odi i discriminació de Barcelona ha obert d'ofici diligències d'investigació contra el professor de la UB Jordi Borrell per les piulades homòfobes contra el candidat del PSC a la Generalitat, Miquel Iceta. En un comunicat, el ministeri públic diu que ha obert una investigació pel delicte 510.2.a del Codi Penal, que castiga els que lesionin la dignitat, humiliïn, menyspreïn o desacreditin a persones per la seva orientació sexual. Borrell va dir en diverses piulades que el socialista tenia "esfínters dilatats" i el qualificava de "ser repugnant". Borrell va esborrar les piulades i s'ha disculpat públicament també a través d'una piulada a "totes les persones que es van ofendre amb raó" i "especialment" a Miquel Iceta. "No sóc homòfob, ni molt menys. El tweet va ser una ficada de pota", es justifica Borrell.  A més, ha deixat el càrrec de director de l'Institut de Nanociència i Nanotecnologia, segons ha informat aquest dilluns al migdia la Universitat de Barcelona. Per la seva banda, la UB i el seu rector, Joan Elias, han qualificat les expressions del professor d'"inacceptables i alienes als valors universitaris". A primera hora del matí, Iceta havia anunciat en roda de premsa a l'ACN que posaria els fets en coneixement de la fiscalia, però després de la dimissió de l'autor dels insults, així com de les disculpes tant públiques com privades, Miquel Iceta ha donat instruccions perquè s’aturessin les actuacions judicials per part del PSC. No obstant, el partit assegura que "això no treu que les autoritats judicials, si així ho determinen, actuïn d'ofici" i "com no pot ser d'altra manera, l'organització mostra total respecte a les decisions judicials".

Summary: La Fiscalia de Delictes d'Odi obre una investigació per les piulades homòfobes contra Iceta


Un grup d'activistes s'ha mobilitzat aquest dimecres al matí contra el manteniment del desnonament amb data oberta de sis famílies d'un bloc del Poble Sec de Barcelona. Almenys vint persones han entrat a les oficines de BDO, l'empresa auditora del fons Vauras, per criticar que no vulguin negociar alternatives al desallotjament de les famílies. En concret, el Sindicat de Barri del Poble Sec apunta que després de dos anys "intentant establir diàleg" han demanat una nova reunió sense èxit. "S'ha aprovat una Llei al Parlament que us obliga a fer lloguers socials", rebla el comentari que els activistes han fet al Twitter. L'Ajuntament de Barcelona ha afegit que davant la manca d'oferta de lloguer social sancionaran la propietat. El consistori ja ha recollit tota la informació per iniciar els corresponents expedients sancionadors, que poden arribar als 90.000 euros i fins i tot a l'expropiació.

Summary: Tornen les protestes contra el desnonament del bloc Llavors del Poble Sec


Unes 5.000 persones, segons la Policia Municipal, s'han manifestat aquest diumenge a la tarda a Girona per denunciar la "violència de l'estat espanyol" durant l'1-O. Els assistents s'han concentrat a la plaça 1 d'Octubre a les set de la tarda i han continuat la marxa per la Gran Via Jaume I fins a la comissaria de la policia espanyola, al barri de Pedret. Allà, han cridat consignes com "fora les forces d'ocupació" o "els Mossos també són forces d'ocupació", en referència als efectius d'aquest cos que han acordat l'edifici. A tocar de la línia policial, han col·locat diverses caixes, llibres i urnes simulant un "mur contra la violència". Durant els parlaments, han reclamat fer efectiva la República i han animat als assistents a participar a la mobilització d'aquest dilluns a la tarda i a la concentració convocada pels CDR a les sis del matí. Girona ha tornat a sortir al carrer aquest diumenge. Unes 5.000 persones s'han concentrat a la plaça 1 d'Octubre, responent a la crida de la Plataforma 1-O, per denunciar "la violència de l'estat espanyol" el dia del referèndum i sota el lema "no oblidem, no perdonem". A la concentració, hi ha participat grups de percussió, els gegants de Girona i diverses entitats de la ciutat. Poc després de les set de la tarda, els assistents han sortit de la plaça per enfilar la Gran Via Jaume I amb una capçalera amb dues pancartes:  "República Catalana" i "Que se'n vagin".  Els participants han cridat durant tot el camí consignes com " 1 d'octubre, ni oblit ni perdó", "els carrers seran sempre nostres", "fem efectiva la república", "vam votar, vam guanyar" o "ni un pas enrere". Un cop a la comissaria de la policia espanyola, al barri de Pedret, els assistents han cridat "fora les forces d'ocupació" i han reclamat que es retirés la bandera espanyola. També han criticat el cordó que els Mossos d'Esquadra han fet per evitar que s'acostessin a l'edifici. "Els Mossos també són forces d'ocupació", han cridat.  Durant la concentració s'han registrat alguns moments de tensió quan un dels manifestants ha volgut superar el cordó o quan uns altres han llençat avions de paper contra la policia i han increpat els agents, tot i que no s'ha registrat cap incident.  Caixes i urnes per simbolitzar un "mur" Els concentrats també han col·locat diverses caixes, urnes i llibres a tocar del cordó policial per simbolitzar un "mur contra la violència" i hi ha enganxat una fotografia de la policia espanyola amb la frase "que se'n vagin".  L'Anaïs hi ha dipositat la seva urna. Assegura que per a ella tot plegat és "molt simbòlic" perquè aquell dia ho va viure de primera mà. "El meu tiet va acabar a l'hospital i tinc amics que van resultar ferits", ha explicat. "Jo crec que aquell dia tots vam perdre alguna cosa i la sensació que vam tenir no marxa fàcilment", ha afegit visiblement emocionada.  "Vam ser dels primers a rebre" A la plaça de Sant Pere de Galligants, han instal·lat un escenari on membres dels CDR i del col·lectiu la Forja han animat als assistents a participar a les concentracions de demà. També representants de diverses escoles de la ciutat, que han explicat com van viure aquell 1-O.   La mestra de l'escola Bruguera Marta Escuder ha dit que aquell dia van ser "dels primers a rebre" i que la irrupció de la policia els va agafar "desprevinguts". "Ens van prendre les dues urnes i tot i que em sap greu no haver-les pogut defensar, crec que va ser un gran èxit l'organització col·lectiva. Una cosa així no s'oblida", ha afegit.  La portaveu de la Forja al Gironès, Carla Costa, ha dit que la concentració s'ha convocat per "demanar al Govern que compleixi ja el mandat popular" però també per "reafirmar un cop més que les forces d'ocupació no pinten res aquí i que les volem fora".  L'acte ha acabat pels volts d'un quart de nou de la nit amb els assistents cantant Els Segadors.

Summary: Unes 5.000 persones es manifesten a Girona en contra de "la violència de l'estat espanyol" durant l'1-O


El grup Bankia va guanyar 514 milions d'euros en el primer semestre, un 6,7% més que en el mateix període de l'any passat. Tot i aquest creixement dels beneficis, l'entitat presidida per José Ignacio Goirigolzarri, ha vist com el marge d'interessos, on es mesura l'activitat ordinària dels bancs, ha aportat als resultats 995 milions d'euros,l'11,4% menys que els primers sis mesos del 2016. L'entitat explica que en aquest resultat ha afectat especialment l'entorn de baixos tipus d'interès i un menor rendiment de les carteres de deute sobirana. El conseller delegat de l'entitat, José Sevilla, ha destacat la forta activitat comercial del banc durant en aquest període que s'ha traduït en la contractació en sis mesos d'un nombre d'hipoteques que supera les concedides en tot el 2016. Amb un marge d'interessos que cau, el creixement de beneficis del grup bancari s'explica per la ''fortalesa'' dels ingressos del negoci tradicional, per la contenció i control de les despeses d'explotació, les menors provisions i dotacions davant la disminució de la morositat i la caiguda dels actius adjudicats al reduir-se a mesura que avança la recuperació l'exposició a actius tòxics del sector immobiliari.  La rendibilitat sobre fons propis millor lleugerament al situar-se en el 8,6% davant el 8,2% que es va registrar en el primer semestre del 2016.  La cartera de morosos es redueix en 922 milions d'euros en el període i això permet situar la ràtio de morositat en el 9,1%, 0,7 punts percentuals menys que l'exercici anterior.  La ràtio de capital en termes CET1 BIS III fully 'loaded' s'ha incrementat en 80 punts bàsics al passar del 13,02% al 13,82%. Aquests percentatges no inclouen les plusvàlues obtingudes en les carteres de deute sobirana, amb les quals aquesta ràtio s'enfilaria fins al 14,22%.

Summary: Bankia guanya 514 milions d'euros en el primer semestre, el 6,7% més que l'any passat


Situat en una mina de cel obert, a 1.500 metres d'alçada, hi ha el jaciment de Fumanya, un dels més importants a nivell mundial. En aquest indret, s'hi conserven milers de petjades i centenars de rastres a l'aire lliure de titanosaures, un gènere de dinosaure sauròpode que va viure al Cretaci superior, fa uns 70 milions d'anys. Però aquí també s'hi van recuperar més de 100 ossos, ous i pell de dinosaure. Per posar en valor tot aquest patrimoni paleontològic i després d'anys sense poder-ho fer per falta de pressupost, finalment dissabte s'obrirà al públic el centre d'interpretació 'Dinosaures Fumanya', l'únic de l'Estat ubicat dins del mateix jaciment. En aquest espai, una exposició donarà a conèixer al visitant la importància d'aquest jaciment i  les troballes que s'hi han realitzat.  Fumanya és el jaciment europeu més extens amb petjades de sauròpode del Cretaci superior i un dels més importants a nivell mundial. De fet, el seu conjunt paleontològic va ser declarat, l'any 2005, bé cultural d'interès nacional (BCIN). En aquest espai, s'hi han descobert 3.500 petjades fòssils de dinosaure i més de 40 rastres; 114 fòssils de dinosaures, cocodrils, tortugues i restes de diferent fauna marina; 70 fulles de palmeres; 120 restes de tronc, possiblement de palmera, que podien arribar a mesurar 14 metres d'alçada; i 30 nivells amb restes de closques, ous i pell de dinosaure.  La directora del Museu de les Mines de Cercs, Alba Boixader, ha explicat a l'ACN que totes aquestes troballes fan d'aquest jaciment un espai "únic" a nivell mundial. En el centre d'interpretació, a més de conèixer tot el que té relació amb els dinosaures, en especial, el titanosaure, també s'hi pot observar peces reals d'alguns dels seus ossos i ous.   Un projecte ple d'entrebancs L'obertura d'aquest equipament suposa la culminació d'una iniciativa amb un pressupost de 2,5 MEUR promoguda des del 2001 per cinc municipis de l'Alt Berguedà: Fígols, Saldes, Cercs, Vallcebre i Guardiola que van formar el Consorci de Ruta Minera i que tenien com a "projecte estrella" la promoció del jaciment paleontològic. Abans però, va caldre construir les carreteres que havien de permetre l'arribada de turistes i, quan semblava que ja tot estava encarat, van xocar amb el topall de l'Estat, que va tirar enrere una subvenció Miner de 450.000 euros. De fet, l'edifici del centre d'interpretació està construït des del 2012 però, tal com ha explicat Boixader, "els diners per a la seva museografia es van quedar a Madrid i no vam tenir pressupost per fer-la". Finalment, la Diputació de Barcelona i el departament de Turisme de Generalitat han apostat pel projecte i han permès la seva posada en marxa. Entre les dues institucions, han atorgat una subvenció de 435.000 euros (335.000 Diputació i 100.000 Govern).  Atractiu turístic  Boixader ha explicat que el territori confia en el projecte de 'Dinosaures Fumanya' perquè "és un potent recurs turístic que pot allargar l'estada dels visitants i atraure nous turistes a la comarca". De fet, el jaciment es troba a tan sols set quilometres del Museu de les Mines de Cercs, el més visitat de la comarca, i l'exposició està pensada per a públic familiar i centres educatius.  Reclam per a una actuació "urgent" a l'esllavissada Les fortes pluges que van caure a l'alt Berguedà el mes de maig del 2016 van provocar una esllavissada de 30 metres d'amplada al jaciment. El territori ja feia temps que reclamava sense èxit la protecció de la zona, que es troba oberta a les inclemències del temps. Un any després de l'esllavissada, el Govern que, segons ha explicat Boixader, n'és el propietari, només ha fet una actuació d'urgència –el desembre del 2016-, que s'ha d'acabar de complementar aquest any perquè cal enretirar tot el runam i salvar les restes paleontològiques que hi ha per tal de conservar-les al museu. Per Boixader, aquesta actuació és "molt urgent". "Per nosaltres és una prioritat, però la Generalitat potser no ho veu tan urgent com el territori", ha lamentat.

Summary: El centre d'interpretació de Fumanya obrirà portes dissabte després d'anys aturat per falta de pressupost


L'estudi Ábalos + Sentkiewicz Arquitectos (AS+) són els responsables de desenvolupar la proposta arquitectònica del projecte PLANTA que s'ha presentat aquest divendres a la segona edició de la Biennal d'Arquitectura de Chicago. PLANTA és un projecte de referència per a la creació artística contemporània i la innovació empresarial impulsat per Sorigué i la seva fundació, situat al complex industrial de l'empresa, a Balaguer. L'edifici dissenyat per AS+, que compondrà l'espai central de PLANTA, és una ''màquina tèrmica'' que posa en relació el clima local i la matèria amb què es construeix per assolir una autonomia total. A banda d'aquest espai central, PLANTA inclou 'site-specifics' amb l'obra de grans artistes com William Kentridge, Bill Viola, Chiharu Shiota i Juan Muñoz, entre d'altres La nova proposta arquitectònica per a PLANTA, el projecte impulsat per Sorigué i Fundació Sorigué, es presenta a la Biennal de Chicago a partir d'aquest divendres fins al 7 de gener de 2018. La proposta elaborada per AS+ és u conjunt edificat i paisatgístic que els arquitectes defineixen com ''un observatori privilegiat dels processos de transformació material i humana del territori; un mirador dels diferents paisatges generats que sorgeix com a centre d'interpretació d'aquests processos i, per descomptat, un espai amb una col·lecció d'art excepcional''. Aquesta construcció s'adapta a l'entorn del complex industrial en actiu de Sorigué, a Balaguer, i es converteix, d'aquesta manera, en una peça més del paisatge, a més d'un observatori de tots els processos que hi tenen lloc.

Summary: L'arquitectura del projecte PLANTA es presenta a Chicago


El conseller de Cultura, Santi Vila, es reunirà la setmana vinent amb representants de diversos festivals de música catalans per analitzar conjuntament la millor “estratègia” per garantir la “màxima protecció” d’aquests esdeveniments a l’aire lliure. Vila ha dit que el preocupa la situació generada a Vilanova i la Geltrú arran de la sentència així com “les veus que alerten que podria establir un precedent”, però ha opinat que “si es fan les coses bé”, d’acord amb els municipis i el sector “s’ha de poder prevenir qualsevol altre tipus d’ensurt”. Vila ha avançat que aquesta qüestió no es pot resoldre únicament des de la perspectiva de qui té la competència d’atuorització dels festivals. Santi Vila ha assegurat aquest dimarts que confia a trobar una “estratègia” conjunta entre la Generalitat, les administracions locals i el sector dels festivals musicals per mirar que la sentència del TSJC que anul·la la llicència del festival Nowa Reggae a Vilanova i la Geltrú no estableixi un precedent que afecti aviat altres certàmens.  “Si es fan les coses bé, d’acord amb els municipis i el sector”, ha dit Vila, es trobarà la manera d’acotar la sentència a aquest cas concret i per tant d’evitar nous “ensurts. D’entrada, el conseller ha anunciat una reunió la setmana vinent amb representants de diversos festivals musicals catalans, bàsicament festivals d’estiu que se celebren a l’aire lliure i que podrien patir les conseqüències de la sentència del TSJC.  Vila no ha volgut entrar al detall del camí que es pot seguir perquè aquesta norma es faci extensiva a altres municipis. No obstant això, sí que ha avançat la seva convicció que “ens equivocaríem” si en afrontar aquesta qüestió es té en compte únicament la perspectiva de qui té competència en l’autorització de festivals.  D’altra banda, el conseller ha defensat que la majoria de festivals “fan les coses bé” i “s’adeqüen a la normativa”, i ha reivindicat el pes del sistema de festivals d’estiu dins de “l’ecosistema cultural” català.  Vila ha admès que en esdeveniments que ocupen places i/o carrers “hi ha limitacions que s’han de resoldre” i que, ha dit, històricament s’ha fet “i s’ha fet bé”. Així mateix, ha valorat que la ciutadania acostuma a comprendre “les solucions de compromís” adoptades en esdeveniments a l’aire lliure, en què conviuen els interessos dels organitzadors i assistents amb els dels veïns de la zona.

Summary: Vila confia a trobar una estratègia per donar la “màxima protecció” als festivals de música davant la sentència del TSJC


JxCAT preveu designar el diputat Jordi Sànchez com a representant de la formació a la ronda de contactes que el rei Felip VI haurà de fer per precepte constitucional abans de proposar al Congrés un candidat a la presidència del govern espanyol. Així ho apunten fonts de la formació l’endemà de la sessió constituent al Congrés on Sànchez, juntament amb Oriol Junqueras, Josep Rull i Jordi Turull, van prendre possessió de l’acta. Fonts d’ERC han apuntat que la formació encara no ha adoptat una decisió en fer sobre aquesta qüestió, però es decanten, de moment, per seguir la tradició de fa dues legislatures i no enviar representant a La Zarzuela.  La ronda de contactes del Rei amb els representants que designin els grups del Congrés és d’obligat compliment abans d’una investidura. L’article 99 de la Constitució estableix que “després de cada renovació del Congrés dels Diputats, i en la resta de supòsits constitucionals en que procedeixi, el Rei, prèvia consulta amb els representants designats pels grups polítics amb representació parlamentària, i a través del president del Congrés, proposarà un candidat a la presidència del govern”. La formula utilitzada ha permès històricament que no només assisteixin a aquesta ronda els portaveus o diputats de les formacions que tenen representació a la cambra baixa, sinó també els seus dirigents. Així, per exemple, el 2016 va acudir a la ronda de contactes el president de la comissió gestora del PSOE, Javier Fernández, malgrat que no era diputat, o el 2015 el Rei va rebre com a representant d’UPN el president del partit, Javier Esparza, en comptes d’un dels seus dos diputats al Congrés. D’aquesta manera, la suspensió dels presos com a diputats que debatrà la Mesa en breu no impediria la seva designació per part dels partits. Les dues formacions encara aspiren, a més, que en el moment de la investidura tots estiguin en llibertat, en la línia de la petició que podrien presentar les defenses un cop acabi el judici i abans que hi hagi sentència. Una altra cosa seria si, en el cas de continuar empresonats, el Suprem denegués la seva sortida per exercir aquesta tasca de representació política.

Summary: JxCAT designarà Sànchez com a representant del partit a la ronda de contactes de Felip VI per proposar president espanyol


El 'Velocirepte' està adreçat a totes les edats i pretén fer descobrir autors, temàtiques i editorials ACN Barcelona.-Biblioteques de Barcelona ha presentat un programa per promocionar la lectura entre els usuaris a través de reptes mensuals durant el 2018. El 'Velocirepte', que està adreçat a totes les edats, pretén fer descobrir autors, temàtiques i editorials a partir de propostes mensuals. Les biblioteques posaran a disposició dels usuaris un passaport que s'haurà de segellar a mesura que els lectors finalitzin les lectures proposades. Entre tots els participants que assoleixin "el repte" se sortejarà un viatge per fer en família a cada categoria. A cada equipament hi haurà un espai expositiu amb propostes lectores dins la temàtica global que se seguirà a tota la xarxa local, com ara la música, l'Àfrica, els monstres, les dones, la poesia, la música, Barcelona, el cinema o la gastronomia. Segons han explicat, els llibres es poden llegir tant en format paper, en préstec a les biblioteques, com en electrònic a través del portal ebiblio.cat. El 'Velocirepte' comptarà amb un web en el que es penjaran comentaris i ressenyes dels llibres que es proposen. Precisament en aquest bloc els lectors podran escriure-hi per explicar la seva experiència amb els diferents volums.  Entre tots els usuaris que compleixin la meitat del repte se'ls donarà un obsequi, mentre que pels que completin els 12 llibres entraran en el sorteig d'un viatge. El programa tindrà tres categories: infantil, juvenil i adults.  La iniciativa va néixer fa dos anys a la Biblioteca Sagrada Família com a un joc per a fidelitzar els usuaris. Després de la "bona" acollida que ha tingut, ara s'ha impulsat la segona edició a tota la xarxa de la ciutat.

Summary: Un passaport literari amb 12 reptes mensuals busca fomentar la lectura a les biblioteques


La presidenta dels Comuns assenyala que la crisi dins de l'executiu català "pren cotes més altes" cada setmana ACN Lloret de Mar.-La presidenta de Catalunya en Comú Podem, Jéssica Albiach, ha retret a Esquerra Republicana "el seu silenci" davant "el gir a la dreta" que ha fet el Govern. Albiach personifica aquest gir amb la incorporació de Ramon Tremosa com a nou conseller d'Empresa i Coneixement i reclama als republicans que "reaccionin" davant d'aquest nomenament. La presidenta dels Comuns també creu que la crisi de l'executiu català "pren cotes més altes" cada setmana que passa i recorda que Tremosa va donar suport a les "tesis holandeses" a l'hora de negociar el repartiment dels fons europeus. "Considerem que algú que es consideri progressista i d'esquerres hauria de dir el que pensa d'aquest viratge a la dreta", ha assenyalat. En aquest sentit, Albiach ha reclamat una resposta o un posicionament dels republicans, més enllà dels retrets que hi ha hagut entre Pere Aragonès i Ramon Tremosa. La presidenta dels Comuns veu en aquestes diferències un nou motiu d'eixamplar "la crisi" que hi ha, al seu criteri, dins del Govern. "Sembla que mai és superable, però cada setmana que passa veiem que s'incrementa", remarca. De fet, la diputada assenyala tres aspectes que responen a la remodelació sorpresa que va anunciar Torra la setmana passada. D'una banda considera que el president de la Generalitat l'ha tirat endavant per "purgar alguns elements" de l'espai polític entre Junts per Catalunya i el PDeCAT, d'altra banda per preparar la campanya electoral d'unes eventuals  eleccions i, finalment, per "fer un gir a la dreta" de l'actual executiu. I és en aquest punt, on Albiach recrimina a Esquerra que no "reaccioni" ni prengui la iniciativa en contra de nomenaments com el de Ramon Tremosa. La presidenta dels Comuns lamenta "el silenci" dels republicans davant de la decisió de Torra de col·locar Tremosa al capdavant del Departament d'Empresa i Coneixement. En aquest sentit, la presidenta dels Comuns ha recordat que el nou conseller va defensar "les tesis holandeses" en el repartiment dels fons europeus en la crisi del coronavirus. Un pacte pel turisme Albiach ha fet aquestes declaracions en una trobada amb el sector de l'hostaleria a Lloret de Mar, una de les localitats catalanes que s'ha vist més afectada per la crisi. En aquest aspecte, la presidenta dels Comuns ha apostat per "un pacte nacional pel turisme", i demana que les administracions "liderin un pla de xoc" per "salvar" els llocs de treball. Albiach ha exigit una actuació "immediata" perquè hi ha moltes famílies en una "situació dramàtica". Finalment, també ha apostat per diversificar el model productiu per tal d'evitar dependre del turisme com a pal de paller de l'economia. Cal recordar que a les comarques de Girona, aquest sector representa més del 20% del PIB.

Summary: Albiach retreu "el silenci d'Esquerra" davant del "gir a la dreta" del Govern amb incorporacions com la de Tremosa


Els parisencs Caravan Palace actuaran en la propera edició del cicle Cruïlla de Tardor, del festival Cruïlla. La banda oferirà un concert el 22 de novembre a la sala Razzmatazz de Barcelona, on presentaran el seu nou disc que es publica el proper mes d’agost. D’aquesta manera, el grup d’electro-swing s’afegeix a la cartera de bandes ja anunciades pel festival com ara Mark Lanegant, Grant-Lee Phillips, Els catarres, Gluecifer, Léon Benavent, Buhos i Kosmik Boogie Tribe. Les entrades pel concert dels francesos es posaran a la venda el proper 3 de juliol a la web del festival.

Summary: Caravan Palace se suma al Cruïlla de Tardor amb un concert a Razzmatazz el 22 de novembre


El Consorci de Polítiques Ambientals de les Terres de l'Ebre (COPATE) ha presentat, aquest dilluns, el Projecte d'Especificació i Competitivitat Territorial (PECT) de la Reserva de la Biosfera ebrenca. Es tracta d'un pla revulsiu per canviar el model econòmic del territori. El formen 12 operacions – més 1 de coordinació- concentrades en quatre eixos: l'E-territori, el Rural Smart Energy, els sectors líder i la innovació. L'objectiu de les diferents iniciatives que incorpora és assolir una administració més participativa, noves maneres de promocionar el patrimoni cultural, un model energètic rural autosuficient i sostenible, revulsius en els sectors econòmics líders -sobretot el turisme, l'agroalimentació i el moble-, i la implantació d'eines innovadores com un FabLab ebrenc, una fàbrica de serveis. Les propostes del PECT s'han de desenvolupar en tres anys. Està liderat pels quatre consells comarcals- el del Baix Ebre en fa de gestor-, els principals ajuntaments, com Tortosa i Amposta, i els centres de recerca i d'innovació del territori. Es preveu que el 50% del cost sigui finançat amb fons FEDER i que també la Diputació de Tarragona aporti el 12%.  Les dotze operacions del projecte es concentren en quatre eixos. En un primer bloc (E-Territori) s'inclou una iniciativa per crear una plataforma virtual, estendre l'e-adminsitració, posar en marxa un fòrum electrònic i un anàlisi geoespacial de dades. També es posarà en marxa un Observatori per analitzar l'impuls real del PECT. En tercer lloc el principal projecte d'aquest eix , amb un pressupost de gairebé 700.00 euros és l'ús de la realitat augmentada per la posada en valor del patrimoni cultual de Tortosa i la creació del Passeig Virtual de les 3 Cultures.  En el segon bloc (Rural Smart Energy) es proposa la creació d'un Banc de Terres territorial per mirar de frenar l'abandonament dels camps i d'un Banc de Serveis Agraris, una iniciativa que vol transformar el moviment cooperativista del territori.  Una segon iniciativa es basa en els fitoderivats, una proposta per posar en valor la massa forestal i els recursos naturals del territori. Per últim, hi ha un projecte d'especialització energètica del territori que, aprofitant un "canvi de paradigma global", vol apostar perquè les Terres de l'Ebre siguin un punt d'assaig cap a les xarxes locals i les energies sostenibles eficient i renovables.  Dins de les operacions per enfortir els sectors econòmics líder, el PECT inclou una proposta per `potenciar la Marca Reserva de la Biosfera en la qual ja s'han adherit 80 empreses i es confia arribar al centenar abans de final d'any. Es vol impulsar la formació de les empreses, crear 'market place' i impulsar estratègies per obrir nous mercats per als productes ebrencs tenint en compte les noves maneres de consumir. Hi haurà una plataforma d'impuls del sistema agroalimentari a partir dels valors d'ecologia, salut i paisatge. També s'inclouen dos projectes impulsats pels mateixos sectors aqüícola i del moble inclouen al PECT dos iniciatives com una plataforma econòmica circular on oferir servei més enllà de producte.  Finalment, en el sector de la innovació, es crearà un FabLab, una fabrica de serveis a Amposta, i una plataforma d'innovació impulsada per la URV que ajudi també a l'atracció de talent a les Terres de l'Ebre.   En total, el PECT s'ha pressupostat en 4,096 milions d'euros. Es preveu que estigui cofinançat en un 50% per fons FEDER, que la Diputació de Tarragona es faci càrrec del 12% del cost i la resta, més d'un milió i mig, es cobrirà amb recursos propis de les entitats públiques i privades que l'impulsen. Si s'aconsegueix el finançament es posarà en marxa al juliol de 2017 i s'ha de desplegar en tres anys.  El vicepresident del COPATE en l'Àrea de la Reserva de la Biosfera, Alfons Montserrat, ha destacat que hi ha darrere del projecte una feina "àmplia i transversal". "L'objectiu es buscar el canvi de model econòmic territorial en favor del coneixement la innovació i la generació d'activitat econòmica i creació ocupació e qualitat procurant incidir les Terres de l'Ebre en un grup d'economies territorial dinàmiques", ha remarcat Montserrat.

Summary: El COPATE invertirà més de 4 MEUR en un pla per transformar el model econòmic de les Terres de l'Ebre


La cap de llista del PPC al Congrés per Girona, Concepció Veray, s'ha compromès a "prioritzar" les variants de Bàscara i Pont de Molins de l'N-II, perquè l'any 2020 estiguin enllestides, i a engegar l'obra de duplicació de la resta de trams de la Nacional a l'Alt Empordà. Pel què fa al sud, la candidata assegura que Foment està disposat a traspassar el Maçanet-Tordera a la Generalitat, però que el conveni ha de ser a cost zero per a les arques estatals. Veray, que s'ha reunit aquest dimecres amb la Cambra de Comerç, també ha desgranat més propostes del PPC en matèria d'infraestructures a la demarcació. Assegura que, si els populars governen, avalaran la proposta de la Vall de Bianya per a la variant d'Olot, buscaran la solució per al pas a nivell del tren a Flaçà (Gironès) i desencallaran el baixador del TAV a l'aeroport. Sobre aquest equipament, la candidata considera que cal "més implicació" de les administracions per atraure noves companyies i assegura que "el problema no és de gestió", sinó que la situació es va tòrcer quan, durant el govern Zapatero, es va autoritzar el desembarcament de Ryanair al Prat.

Summary: Veray (PPC) es compromet a prioritzar les variants de l'N-II a l'Alt Empordà i a desencallar el baixador del TAV


El president de la Generalitat, Carles Puigdemont, ha volgut felicitar i "posar en valor" l'actuació dels Mossos d'Esquadra per desmantellar la xarxa criminal de robatori de coure que "castigava el país". Puigdemont ha criticat que els robatoris servissin per "posar en dubte la capacitat" del cos policial "per afrontar grans desafiaments". Sense citar-lo, el president de la Generalitat ha recordat les paraules del ministre de l'Interior, Jorge Fernández Díaz, en què va atribuir aquests delictes a Catalunya amb una mala "coordinació" del policia catalana i altres cossos de seguretat de l'estat espanyol. " Els Mossos d'Esquadra no només són competents, eficaços i professionals sinó que són un cos de confiança", ha destacat Puigdemont. D'"èxit colossal" ha qualificat el president de la Generalitat l'operació policial, feta pública passat ahir, que va suposar la detenció dels lladres que haurien causat el caos a la xarxa de Rodalies el passat mes de desembre amb els robatoris de coure. Una menció, amb la qual, Puigdemont ha volgut tornar la pilota al govern espanyol per les crítiques llançades als Mossos arran de les sostraccions durant els últims mesos. "Això va ser una excusa perquè algú pensés que els Mossos d'Esquadra no tenien capacitat per fer front a aquests desafiaments: els podem respondre no amb declaracions, sinó amb fets", ha assegurat, sense mencionar explícitament els ministres que van carregar contra el cos policial, per part de diversos ministres del govern espanyol, a banda del mateix Fernández Díaz, també la ministra de Foment, Ana Pastor. El president s'ha pronunciat en aquests termes durant els parlaments de l'acte inaugural de la caserna sectorial dels Mossos a l'Ametlla de Mar (Baix Ebre), en el marc de la seva primera visita oficial a les Terres de l'Ebre i la primera inauguració oficial des que va assumir el càrrec. Per reforçar el missatge de suport al cos policial, Puigdemont ha volgut recordar que el desplegament dels Mossos, "allà on s'ha culminat amb els equipaments i el personal adequats", ha dona "resultats" en àmbits concrets com la rebaixa dels índexs de delinqüència per cada mil habitants, la millora de la resolució de casos, fets delinqüencials, temps d'espera dels denunciants o temps d'espera dels denunciants.  Aquesta "millora", ha precisat, ha tingut lloc malgrat els que les condicions econòmiques i socials "han canviat dràsticament" –tot citant la immigració, la crisi, la globalització, el terrorisme o les xarxes internacionals, com a factors concrets-. "Tot això hauria d'haver complicat enormement les feines de la policia i, no obstant això, els Mossos d'Esquadra han estat capaços de fer un desplegament complex i donar resultats", ha precisat. Segons ha afegit, la idea de seguretat i de l'establiment d'un model propi "arrenca de lluny", molt més enllà de l'any 1978, ha precisat. "No pot existir qualitat de vida, benestar i una democràcia forta sense la garantia de seguretat als ciutadans", ha tancat. La comissaria inaugurada aquest divendres es va posar en marxa a principis del passat novembre i la seva inauguració es va acabar posposant de forma precipitada en aquell moment per haver-se programat en el període que la llei electoral prohibeix aquest tipus d'actes. Compta amb 38 agents que duen a terme tasques de seguretat ciutadana i policia de proximitat. Dependent de l'Àrea Bàsica Policial del Baix Ebre, dóna cobertura als municipis del nord de la comarca: l'Ametlla de Mar, el Perelló, l'Ampolla i Camarles, amb prop de 17.500  habitants. L'equipament, va costar més d'1,6 milions d'euros, té una superfície construïda de prop de 1.500 metres quadrats i es troba entre la carretera TV-3025 i l'accés a l'AP-7. Era una reivindicació dels alcaldes de la zona per cobrir policialment una zona costanera que queda lluny de les dependències policials de Tortosa o Cambrils (Baix Camp). A l'acte hi ha assistit també el conseller d'Interior, Jordi Jané, qui ha subratllat que amb la inauguració no es tanca "una etapa de desplegament del cos", tot remarcant la voluntat del Govern d'"impulsar" el cos dels Mossos d'Esquadra amb "més recursos i noves promocions". "En el moment que la seguretat pot perillar s'espera dels Mossos aquesta proximitat, eficiència i saber estar al costat del país i de la ciutadania", ha precisat. Per la seva banda, l'alcalde de l'Ametlla de Mar, Jordi Gaseni, ha valorat la posada en marxa de la comissaria com una "gran fita" per a les Terres de l'Ebre amb voluntat de reequilibri territorial. Puigdemont escolta la reclamació de l'AP-7 gratuïta A la seva arribada a l'Ajuntament de l'Ametlla de Mar, Puigdemont ha estat rebut per una vintena de veïns que, amb pancartes i un taüt simbòlic, reivindiquen la gratuïtat de l'AP-7 com a solució per aturar l'elevada sinistralitat de la N-340. El president ha parlat amb els representants  que impulsen setmanalment els talls de carretera. El moviment veïnal, que ja ha sol·licitat una reunió formal a Barcelona amb el president per tractar la qüestió amb profunditat, li ha transmès la necessitat d'implementar "solucions immediates" per sobre dels interessos de les concessionàries. "Estem lluitant i això arribarà al Congrés. Volem que des de la Generalitat deixin de parlar de bonificacions –al trànsit pesant per utilitzar l'autopista- i que hem de continuar pagant peatges. Els hem dit que estan al servei dels veïns", ha declarat el president de la Federació d'Associacions de Veïns d'Amposta, Llorenç Navarro.

Summary: Puigdemont defensa els Mossos com un cos "competent" i lamenta que se'ls desacredités amb els robatoris de coure


Les assemblees locals de la CUP a Celrà (Gironès) i Verges (Baix Empordà) es reuniran en els propers dies per decidir si mantenen les sigles del partit. La CUP governa amb majoria absoluta en aquests municipis i els seus alcaldes reconeixen que estan molestos per la decisió del partit de no tancar un acord amb Junts pel Sí. La decisió de no investir Artur Mas president ha obert ferides a les comarques gironines, on la militància va pronunciar-se en favor del pacte amb JxSí. L'alcalde de Celrà, Dani Cornellà, reconeix que hi ha militants que comencen a donar-se de baixa, una opció que ell també valora. Per la seva banda, l'alcalde de Verges, Ignasi Sabater, vol impulsar un posicionament conjunt de les assemblees locals disconformes amb la decisió de la CUP. (S'afegeix que aquesta setmana es duen a terme reunions d'assemblees locals de la CUP Ponent-Pirineus) La decisió que va prendre diumenge la CUP de no investir Artur Mas com a president de la Generalitat ha generat un debat intens en les diferents assemblees a nivell de les comarques gironines. Els representants de les 24 assemblees locals que integren l'Assemblea Nord-Oriental de la CUP es van reunir dissabte a Celrà (Gironès) i, segons asseguren algunes fonts, el 90% es va mostrar a favor de pactar amb Junts pel Sí per tirar endavant el procés.  Per això, davant la negativa del Consell Polític de diumenge, han començat a sentir-se veus crítiques amb la decisió. Una d'elles és la de l'alcalde de Celrà, Dani Cornellà, on la CUP governa amb majoria absoluta. Cornellà reconeix que no se sent representat per la CUP i que valora, a nivell personal, donar-se de baixa. Per debatre el nou escenari, divendres han convocat una assemblea local per decidir què fan.  "Si hagués guanyat el sí ens sentiríem còmodes però ara amb aquest escenari hem de reflexionar i veure què comporta aquesta decisió, que no ens representa i no és de consens", ha manifestat Cornellà, que reconeix que una de les decisions que estaran sobre la taula divendres serà si deixen o no les sigles de la CUP. Cornellà critica que la decisió final sobre el pacte amb JxSí no l'ha tingut només la militància de la CUP i que els vots de Crida Constituent han fet decantar la balança. "La decisió finalment l'han pres organitzacions polítiques externes a la pròpia militància de la CUP", ha criticat.  L'alcalde de Celrà assegura que té constància que diversos militants s'han donat de baixa en els darrers dies, la majoria a la ciutat de Girona. Des de l'assemblea local de la capital gironina, els seus portaveus han declinat fer declaracions perquè reconeixen que s'han agafat uns dies per reflexionar.  Crida a un posicionament conjunt A Verges el sentiment és compartit. La CUP governa amb majoria absoluta, tot i que cap dels regidors ni el mateix alcalde en són militants. L'alcalde, Ignasi Sabater, ha manifestat que se senten "tristos i enfadats" per la decisió que la CUP va prendre el diumenge a Sabadell. "Un dels nostres compromisos era treballar per la independència des del municipalisme i davant la decisió del diumenge ens sentim decebuts i tristos", ha assegurat Sabater, que diu que hi havia molta gent que des de feia anys "picava pedra" com a militant per arribar a construir la República Catalana.  Verges està aquests dies de Festa Major però l'alcalde assegura que tenen prevista una reunió de l'assemblea local la setmana que ve. El seu desig és el de consensuar un posicionament conjunt de totes les assemblees locals que van votar en favor de tancar un pacte amb Junts pel Sí per tirar endavant el procés.  La CUP també govern a Viladamat (Baix Empordà). L'alcalde, Robert Sabater, reconeix també que estaven a favor del pacte i que se senten decebuts. Ara bé, descarta deixar el partit, tot i que sí donarà suport al posicionament conjunt que es pugui pactar des d'Assemblea Nord-Oriental.  No es descarten dimissions a Arenys de Mar Fora de l'àmbit de les comarques gironines, la CUP d'Arenys de Mar (Maresme) té previst celebrar l'assemblea setmanal el pròxim dijous a la nit. El regidor de la CUP a l'ajuntament arenyenc David Caldeira ha explicat que està previst tractar-hi temes municipals, però també ha admès que "és evident que es parlarà del context nacional". En aquest sentit ha afegit que no està a l'ordre del dia parlar sobre una possible sortida del partit. “No sabem si es prendran decisions, ja es veurà", ha assenyalat. Preguntat per la seva possible dimissió, ha contestat que "encara no ha dimitit”. "S'ha de parlar de moltes coses i s'han de valorar molts aspectes; quan estigui tot valorat us ho explicarem”, ha afirmat. Caldeira va fer una piulada el diumenge en què deia: "Definitivament, la CUP enterra el procés i s'alinea amb l’espanyolisme! Des d'Arenys de Mar, adéu!". Paral·lelament, la CUP d'Arenys de Mar va fer públic un comunicat el mateix diumenge on s'assegurava que "la decisió presa al consell polític no representa la voluntat de la militància d'Arenys de Mar. A la nostra comarca, com a Arenys de Mar, la posició majoritària era favorable al procés (82% a la comarca i 100% a la vila). Lamentem que al final s'hagi pres aquesta decisió i que el QUI hagi passat per sobre del més important, la construcció de la República Catalana".  Reunions d'assemblees locals de la CUP Ponent-Pirineus Segons fonts de la CUP Ponent-Pirineus aquesta setmana està previst que es vagin reunint les assemblees locals per fer una valoració interna del no de la CUP a investir Mas. Tot i això, asseguren les mateixes fonts, no està previst que al territori lleidatà es prengui cap decisió aquests dies, si més no, "fins que es convoquin noves eleccions". "Són reunions per valorar la situació actual", han assegurat, ja que a Ponent-Pirineus, la militància de la CUP s'havia pronunciat majoritàriament a favor del pacte amb Junts pel Sí. A la demarcació de Lleida, la CUP és present en dos governs municipals, els dos al Pirineu. A Soriguera (Pallars Sobirà), l'alcalde és de la CUP i a Sort la CUP està al govern.

Summary: ACTUALIZACIÓ:Les assemblees de la CUP de Celrà i Verges debatran si abandonen el partit després del no a Mas


El PSC creu que el nou impost de la Generalitat a les centrals nuclears és una oportunitat perquè el territori obtingui uns recursos extraordinaris per tirar endavant un pla de reindustrialització. D'aquesta manera, els socialistes presentaran mocions als ajuntaments i una proposta de resolució al Parlament perquè el 50% de l'impost reverteixi als territoris afectats per les nuclears i, en concret, a la Ribera d'Ebre i al Baix Camp. Els 24 MEUR que corresponen a la meitat de la recaptació de l'impost es dividirien en dos terceres parts, uns 16 MEUR per la Ribera d'Ebre; i una tercera part, uns 8 MEUR, pel Baix Camp. Des del PSC, es considera "inassumible" que el territori afectat per "l'impacte ambiental" de les nuclears només es quedi amb el 10% com està establert actualment.  Segons ha explicat la diputada socialista per Tarragona, Rosa Maria Ibarra, la proposta de resolució instarà al ple de Parlament a demanar al Govern que la meitat dels diners que ingressarà de l'impost sobre les centrals nuclears s'inverteixi a les comarques tarragonines, en especial, en aquelles comarques que les acullen: Ribera d'Ebre i Baix Camp. "Necessitem reactivar l'economia, sobretot de les Terres de l'Ebre, i especialment després de l'anunci de tancament de la planta de clor d'Ercros", ha afegit Ibarra. Així, el PSC reclama que els 24 MEUR -la meitat de l'impost- s'incloguin als pressupostos per a aquestes comarques, amb l'objectiu que, en el cas de la Ribera d'Ebre, es pugui dur a terme un pla de reindustrialització. "Davant de l'estancament del Govern demanem que el territori pugui rebre el 50% de l'impost. Acceptar el 10% és inassumible", ha manifestat.  El secretari adjunt de Política Municipal del PSC i regidor de l'Ajuntament de Tortosa, Manel de la Vega, ha assegurat que "l'origen de l'impost és l'impacte ambiental de les nuclears i això afecta al territori i no a la plaça Sant Jaume de Barcelona". El PSC ha reclamat a Junts pel Sí que se sumi a la proposta del Parlament. "Esperem que les forces polítiques que van al ple de l'Ajuntament de Flix a donar suport en la lluita contra el tancament d'Ercros també donin suport a la solució que proposem des dels socialistes amb l'impost a les nuclears", ha afegit Ibarra. Sobre el pla de reindustrialització, De la Vega ha assegurat que cal tirar-lo endavant ara ja que quan hagin de tancar les nuclears la pèrdua de llocs de treball al territori serà més important. "Hem d'actuar ara, i no es pot mirar sempre a Madrid. Fa falta un pla de reindustrialització i això és responsabilitat de la Generalitat", ha manifestat.

Summary: El PSC reclama al Govern que el 50% de l'impost de les nuclears es quedi als territoris afectats


Les Corts Valencianes han rebutjat aquest dimecres una iniciativa conjunta de PP i Ciutadans per demanar al govern de la Generalitat Valenciana que modifiqui el decret de plurilingüisme educatiu per "eliminar la discriminació negativa per als alumnes en funció del model lingüístic en què reben l’ensenyament" i "garantir l'acreditació del mateix nivell d'anglès", independentment de si s'estudia amb més percentatge de castellà o de valencià.  La diputada del PP, Beatriz Gascó, encarregada de defensar la proposta, ha qualificat el decret com "xantatge lingüístic" i ha reclamat complir amb la legalitat per decidir si "volem importar el model d'immersió lingüística de Catalunya" o "fer de la igualtat un eslògan". Gascó ha indicat que amb el decret es discrimina les comarques amb predomini lingüístic castellà.  De la seva banda, la diputada de Cs Mercedes Ventura ha incidit en què el decret vulnera el principi d'igualtat recollit en l'article 14 de la Constitució espanyola, l'article 9.2 sobre llibertat i igualtat reals i l'article 27 sobre el dret a l'educació i llibertat d'elecció. Ventura ha indicat que la Generalitat Valenciana assumeix una competència que no té, que és la d'acreditació de llengües estrangeres.  Tant PSPV, com Compromís i Podem han defensat la legalitat del decret lingüístic i els avals del ministeri d'Educació i han votat en contra de la proposició no de llei, que ha comptat amb 40 vots a favor i 44 en contra.  La diputada de Podem, Sandra Mínguez, ha rebutjat que es tracti de cap imposició lingüística i ha recordat Cs que les escoles oficials d'idiomes acrediten coneixements de llengües estrangeres. Mínguez també ha remarcat que el PP imposava la llengua quan va decidir que l'assignatura d'Educació per a la Ciutadania la impartiria en anglès, sense donar opció als pares a escollir.  "Ningú de Conca m'imposarà i em dirà en quina llengua he de parlar" En la seva rèplica a Podem, la diputada del PP Beatriz Gascó , ha preguntat si és que vol eliminar l'exempció del valencià en les comarques amb predomini lingüístic castellà i ha finalitzant assenyalant que ella prové de família valencianoparlant que li ha ensenyat a estimar la llengua però que mai li l'ha imposada.  "Ningú de Compromís ni ningú de Podem, i molt menys ningú de Conca, m'imposarà res ni em dirà en quina llengua he de parlar", ha finalitzat Gascó.  Com a resposta, la diputada de Podem Sandra Mínguez s'ha mostrat molt orgullosa ser de Conca i d'estar parlant en valencià, al·ludint a la manca de respecte dels populars. "Molt orgullosa de ser de Conca, de poble petit, i d'estar parlant valencià, la vostra llengua que ara també és la meva", ha dit.  Per la seva part, el diputat de Compromís Josep Nadal ha assenyalat que tant PP com Ciutadans "ataquen la llengua pròpia dels valencians per terra, mar i aire" i ha esgrimit dades sobre el domini oral que indiquen que el 95% dels valencians dominen el castellà, el 33% el valencià i un 6,5% l'anglès. Nadal ha afegit que les dades demostren que "malgrat l'esforç de la comunitat educativa" pesa l'herència "del monolingüisme franquista" i que cal un canvi de model.  Per últim, la diputada socialista Anna Besalduch ha dit que PP i Cs volen utilitzar la confrontació entre valencians però que en l'actualitat "no els funcionarà". Besalduch ha assenyalat que el decret garanteix el domini efectiu de les dues llengües oficials i de l'anglès. La diputada ha esgrimit que compleix amb l'Estatut d'Autonomia, la Constitució i compta amb l'aval dels informes també del ministeri d'Educació així com amb el consens de la comunitat educativa.

Summary: Les Corts Valencianes rebutgen una proposta de PP i Ciutadans per modificar el decret de plurilingüisme educatiu


L'alcalde de Llagostera, Fermí Santamaria, ha declarat aquest dijous al jutjat d'instrucció 1 de Girona com a investigat arran de la querella interposada per la companyia d'aigua Rec Madral per delictes de coaccions, tràfic d'influències, prevaricació, desordre públic, defraudació, danys i relatiu al mercat i als consumidors pels canvis en el subministrament a la urbanització la Canyera. Santamaria ha assegurat que sempre ha actuat comptant amb l'aval d'informes tècnics i amb el vistiplau jurídic del secretari municipal. "Mai he signat res que no hagi estat degudament avalat pels serveis jurídics", ha afirmat l'alcalde. Santamaria creu que el focus de la querella contra ell es un decret que va fer permetent que Aqualia assumís el subministrament del servei.  El jutjat d'instrucció 1 de Girona va admetre a tràmit la querella i va citar a declarar com a investigats l'alcalde, l'aleshores secretari municipal, responsables de la Junta de Compensació i els representants de les empreses FCC Aqualia i Aglomerats Girona.  Fermi Santamaria ha arribat als jutjats aquest dijous acompanyat del seu advocat, Carles Monguilod. Estava citat a un quart d'una. A la sortida, ha explicat que està "molt tranquil" perquè totes les decisions amb competència municipal que afecten al servei de subministrament d'aigua les ha pres seguint criteris tècnics i amb l'aval jurídic. "Tinc la tranquil·litat que tot el que hem fet i farem està dins la legalitat", ha afirmat l'alcalde que afegeix que sempre ha estat "molt ben assessorat" per l'aleshores secretari municipal.  La querella interposada per Rec Madral se centra en la prestació del servei d'aigua a la urbanització la Canyera de Llagostera. L'escrit assegura que, a principis dels anys 80, el promotor de la urbanització va contractar l'empresa per reparar la xarxa de subministrament i gestionar l'aigua potable. Rec Madral sosté que és concessionària 'de facto' del servei des del 1983.  Segons denuncien, sense previ avís, el 2017 es va impulsar la construcció d'una xarxa paral·lela d'abastament, que es van adjudicar les obres a Aglomerats Girona i que, quan les canonades estaven enllestides, FCC Aqualia va passar a assumir el subministrament d'aigua als diferents habitatges. A més, també denuncien que, un cop completades les obres, a partir del setembre del 2018 van destruir part de les canonades que havia estès Rec Madral. Al jutjat, l'alcalde de Llagostera ha subratllat que qui adjudica aquestes obres de construcció del nou sistema de canonades és la Junta de Compensació. "L'ajuntament no intervé per a res", ha dit. L'únic paper que l'alcalde exposa que ha tingut en l'afer és la signatura d'un decret que autoritzava Aqualia a captar aigua i portar-la fins a la urbanització. "L'alcalde mai, en els dotze anys que porta, ha fet ni signat res que no hagi estat degudament assessorat pels serveis jurídics", ha afegit en declaracions als mitjans a la sortida del jutjat.  A més, també ha assegurat que Rec Madral en cap moment va impugnar aquesta autorització. "Hi havia una necessitat extrema d'executar les obres i realitzar el canvi de la xarxa de subministrament", ha subratllat Santamaria al jutjat. L'alcalde ha exposat que les canonades "estaven en molt males condicions" i a més eren de fibrociment. També ha negat que s'hagin destruït les canonades de Rec Madral. "L'antiga xarxa encara està allà però no està en servei perquè comporta un perill perquè el fibrociment està retirat del mercat perquè és cancerigen", ha indicat Fermí Santamaria.  L'alcalde de Llagostera ha respost a les preguntes de la jutgessa però s'ha acollit al seu dret a no contestar a les preguntes de l'advocada de Rec Madral. Santamaria diu que la declaració d'avui havia de servir, al seu entendre, per "resoldre els dubtes" de la jutgessa.

Summary: L'alcalde de Llagostera declara per la querella de Rec Madral i assegura que sempre ha actuat amb assessorament jurídic


Actuarà el 9 de desembre en el marc del Voll-Damm Festival Internacional Jazz Barcelona  ACN Barcelona.-La cantant Noa celebrarà els seus 25 anys de carrera sobre l'escenari amb un concert al Gran Teatre del Liceu el dimecres 9 de desembre en el marc del 47è Voll-Damm Festival Internacional Jazz Barcelona. Sota la direcció musical del seu inseparable Gil Dor, la cantant alternarà peces dels seus últim disc, 'Love medicine', amb temes d'aquest últim quart de segle cantats en anglès, hebreu, iemenita, castellà i català. En alguns temes estarà acompanyada sobre l'escenari per Joan Manuel Serra, Joaquín Sabina, Miguel Poveda i Jorge Drexler. "No veig lloc millor per celebrar" aquests 25 anys, ha destacat Noa aquest dijous.  A l'inici de la seva roda de premsa, Noa ha ressaltat que no venia millor lloc per celebrar els seus 25 anys de carrera que al Liceu i a Barcelona. "Hem estat per Espanya en aquests 25 anys, però Catalunya ens ha acollit especialment", ha ressaltat.  La cantant ha explicat que el concert que presenten no l'havia fet mai i és una espècie de 'Noa i els seus amics'. "Persones que han estat molt significatives" hi participaran. De fet, acompanyaran a Noa a l'escenari els seus amics Joan Manuel Serra, Joaquín Sabina, Miguel Poveda i Jorge Drexler. També introduirà un nou cantant argentí d'uns 30 anys. Ha explicat que han fet una selecció de cançons d'aquests 25 anys, però sobre tot n'interpretarà del seu darrer àlbum. Presentarà el concert Anne Igartiburu.  Amb Sabina, interpretarà una cançó que ella va escriure i ell ha traduït. "És un poeta i cantarem aquesta cançó en castellà i en anglès", ha explicat. Noa també vol cantar amb Sabina 'A la sombra de un león'. Amb Serrat, interpretarà 'Caprichoso es el azar' i alguna altra sorpresa. Noa cantarà amb Jorge Drexler 'Otra vez' i 'Moro judío'. Mentre, amb Poveda cantarà 'Uno queriendo ser dos' i possiblement interpretin 'El cant dels ocells'. Noa també ha presentat al seu director musical Gil Dor i ha fet broma que han pogut conviure 25 anys junts. "Quantes bandes arriben aquí?", ha preguntat. Ha bromejat que han sobreviscut en aquest món "sense drogues i sense haver-se venut mai al diable". "Estem orgullosos d'haver-nos mantingut fidels a la nostra naturalesa sense caure que havíem de fer alguna cosa comercial".  Per altra banda i sobre la situació a Israel, Noa ha dit que la situació que es viu és catastròfica. La cantant ha manifestat que per a ells "la solució és que hi hagi dos estats, mai funcionarà un estat només i mai ha funcionat en cap lloc. Tothom necessita un territori per la seva cultura i ningú millor que els catalans per entendre-ho".

Summary: Noa celebrarà els seus 25 anys de carrera al Liceu acompanyada per Serrat, Sabina, Poveda i Drexler


PSOE, PP i Cs voten en bloc a favor de la suspensió i Podem en contra ACN Madrid.-La Mesa del Congrés ha suspès d’Oriol Juqueras, Jordi Sànchez, Josep Rull i Jordi Turull com a diputats de la cambra baixa. Ha adoptat la decisió després d'una reunió on el Grup Socialista, PP i Cs han votat conjuntament a favor de la suspensió, mentre que els dos representants de Podem i En Comú Podem s’han pronunciat en contra del que consideren una vulneració dels drets dels diputats. La Mesa actua en base a un informe dels lletrats que estableix que cal “declarar automàticament suspesos en l’exercici del càrrec” els diputats presos. Ho fa adduint a l’article 384bis de la Llei d’Enjudiciament Criminal (LECrim), i no en l’article 21.2 del Reglament del Congrés, que estableix que per treure les prerrogatives als diputats cal que existeixi un suplicatori. La Mesa del Congrés ha adoptat la decisió després d'una hora de reunió i enmig de la tensió que ha provocat la qüestió. El PP i Cs van advertir aquest dijous Batet que buscarien la seva dimissió si no suspenia aquest divendres els presos, i els populars fins i tot la van amenaçar amb una querella per prevaricació i desobediència.  L'informe dels lletrats, al que ha tingut accés l’ACN, també estableix que la Mesa ha d’assenyalar “l’abast d’aquests suspensió mentre duri la situació de presó, adoptant les mesures precises per donar plena efectivitat a la previsió legal”, i obre la porta a una possible modificació de la majoria absoluta de la cambra.  La Mesa es basa en l’informe dels lletrats, que s’empara en l’article 384bis de la Llei d’Enjudiciament Criminal que estableix que un cop sigui ferma la interlocutòria de processament i s’hagi decretat la presó provisional per un delicte relacionat amb bandes armades o individus terroristes o rebels “el processat que estigués ostentant una funció o càrrec públic quedarà automàticament suspès en l’exercici d’aquest mentre duri la situació de presó”.  El Tribunal Suprem, però, va apuntar que una possible suspensió dels presos hauria de venir per l’aplicació de l’article 21.2 del Reglament del Congrés, que diu textualment que el diputats quedarà suspès “quan concedida per la cambra l’autorització objecte d’un suplicatori, i ferma la interlocutòria de processament, es trobi en situació de presó preventiva i mentre aquesta duri”.  Marchena situava d’aquesta manera la decisió a la Mesa del Congrés. La qüestió, però, és que el Suprem no ha enviat cap suplicatori, ni ho preveu fer a les acaballes del judici oral. Per això els lletrats conclouen al seu informe que el requisit del suplicatori “no s’ha produït” i per tant el Reglament no es pot aplicar en aquest cas.  Cal anar, apunten, a la via del 384bis de la LECrim. “La Mesa del Congrés ha de procedir a determinar que es produeix el supòsit mencionat en aquest precepte”, diu l’informe, perquè “es manté la situació de presó provisional dels processats”. La Mesa haurà de dictar els efectes de la suspensió A més, els lletrats estableixen que la Mesa no només ha de suspendre els diputats presos, sinó també establir les condicions d’aquesta suspensió, perquè “es tracta d’una suspensió en l’exercici del càrrec, diferent, per tant, dels supòsits de suspensió contemplats a l’article 21 del Reglament”.  Possible rebaixa de la majoria absoluta a 174 escons Els lletrats obren la porta a una possible modificació de la majoria absoluta, que actualment és de 176 escons, per adaptar-la a la suspensió dels quatre diputats, fet que la podria deixar en 174 i facilitar, així, una investidura de Pedro Sánchez encara que els independentistes es decantessin pel ‘no’.  “Correspondria a la Mesa resoldre qüestions tals com l’abast de la suspensió, la determinació del número de membres de dret de la cambra durant el temps que duri la suspensió”, diu l’informe, “als efectes del còmput de la majoria absoluta, de la determinació de la composició dels diferents òrgans, de la fixació de cupos, etc”.  El Suprem no té res a dir sobre la via proposada pels lletrats Fonts del Suprem han puntualitzat a l’ACN que malgrat que la seva interlocutòria parlava de l’aplicació de l’article 21.2 de la Constitució, no tenen res a dir sobre la via que proposen els lletrats, que passa pel 384bis de la LECrim.  Batet va apuntar aquest dijous que amb la petició de l’informe als lletrats buscava “garantir que les decisions que s’adoptin siguin estrictament conformes a dret i amb seguretat jurídica”. Es tracta, va dir que la decisió que adopti la Mesa no es pugui qualificar de “política”, sinó de “jurídica”.  Una possible suspensió dels presos obtindrà el suport del PP i de Cs, que aquest dijous van advertir la presidenta del Congrés que havia de suspendre de manera “immediata” Junqueras, Sànchez, Rull i Turull, i van advertir que impulsarien la reprovació de la presidenta o fins i tot accions penals contra ella si no ho feia. Queda per veure el paper que hi fan els dos representants de l’òrbita de Podem. Tan la vicepresidenta de la Mesa, Gloria Elizo, com el secretari primer, Gerardo Pisarello, han apuntat en les últimes hores que són favorables a una interpretació garantista dels drets dels diputats, fet que podria propiciar un vot diferent del Grup Socialista i el trencament de la majoria progressista.

Summary: La Mesa del Congrés suspèn Junqueras, Sànchez, Rull i Turull com a diputats


L'ambaixada dels Estats Units ha emès una alerta de seguretat difosa a través dels diferents consolats en què es comunica l'increment de ''delictes violents'' a la ciutat de Barcelona aquest estiu, i posa especial atenció als delictes que es donen a les zones més turístiques. En un comunicat, el cos diplomàtic adverteix que les autoritats locals han comprovat un increment ''significant'' en el nombre de ''petits furts planificats'' que han inclòs ''violència'', i posa d'exemple robatoris de joies, rellotges o bosses. El comunicat també alerta que alguns dels incidents han acabat amb ferits i posa en valor que les autoritats estan ''buscant abordar la situació''. Per aquest motiu, l'ambaixada demana als ciutadans estar ''especialment atent''.  L'ambaixada americana també demana no perdre de vista les pertinences personals, estar més alerta a les zones freqüentades per turistes, no oposar resistència en els intents de robatori, revisar els plans de seguretat o  no mostrar signes de ''riquesa'' com ara lluir joies cares o rellotges''.  En cas de necessitat d'assistència urgent, l'ambaixada informa que cal trucar al 112.  La comunicació de l'ambaixada americana s'ha publicat aquest dimecres però no és la primera recomanació d'aquest tipus que publiquen alguns països. Canadà, per exemple, també fa referència als furts a Barcelona i l'increment que s'ha donat aquest 2019 a la capital catalana a la seva pàgina web amb consells. En aquest cas, s'alerta que els lladres actuen sobretot als aeroports, al transport públic, a les platges, als vestíbuls dels hotels. Les recomanacions canadenques també assenyalen com a ''estrany'' els delictes violents però alerten que a les ciutats més grans es donen robatoris en domicilis que en alguns casos poden afectar apartaments de vacances.  Per tot això, recomana portar les pertinences i documentació en llocs segurs, portar fotocòpies o còpies digitals de la documentació, preveure despeses addicionals si es roba el passaport, no perdre de vista l'equipatge, i evitar les zones poc il·luminades.

Summary: L'ambaixada dels EUA alerta de l'increment de ''delictes violents'' a Barcelona aquest estiu


Un operatiu policial està en marxa aquest dimecres al matí contra una organització dedicada a la immigració irregular. El focus principal està a la zona de Ponent i al Pirineu, han explicat a l'ACN fonts coneixedores, tot i que els agents també fan entrades en poblacions de les demarcacions de Tarragona i Barcelona. El dispositiu és conjunt de Mossos d'Esquadra i Guàrdia Civil. Segons ha pogut saber l'ACN, almenys s'estan fent dos municipis del Segrià, Torrefarrera i Rosselló. Fonts pròximes al cas apunten que es preveu detenir una desena de persones. (S'afegeix que s'estan fent escorcolls a Torrefarrera i Rosselló, i la previsió de número de detinguts)

Summary: ACTUALIZACIÓ:Operatiu policial en marxa centrat a Ponent i al Pirineu contra una organització dedicada a la immigració irregular


El Partit Demòcrata ha mostrat la seva "sorpresa" per la decisió del jutge de l'Audiència Nacional José de la Mata d'ampliar la investigació del 'cas 3%' a CDC i el PDeCAT en condició de persones jurídiques. En un comunicat, la formació considera que el jutge pren aquesta decisió en base a "apriorismes sense consistència jurídica, atribuint unes intencions al Partit Demòcrata sense cap mena de base real i amb l'única intenció d'estendre una ombra de dubte amb objectius que no tenen res a veure amb la lluita contra la corrupció". A més, la formació recorda que els fets investigats en la causa correspon a una etapa en la qual encara no s'havien constituït. De la Mata ha decidit investigar el PDeCAT i CDC en condició de persones jurídiques per tràfic d'influències, suborn i blanqueig de capitals. El Partit Demòcrata ha mostrat la seva "més absoluta disconformitat i incredulitat" per la decisió del jutge i ha recordat que és una formació creada el 2016 "que fa de la transparència i les bones pràctiques una de les seves senyes d'identitat". "Sempre hem actuat amb diligència i així ho continuarem fent", afegeixen. La formació ha garantit la seva col·laboració amb la justícia, però han afegit que no permetran que "l'arbitrarietat embruti el nom del Partit Demòcrata". Per això, han conclòs que demostraran la seva "innocència".

Summary: El PDeCAT creu que la decisió del jutge del 3% es basa en "apriorismes" i només busca "estendre una ombra de dubte"


El líder de Cs, Albert Rivera, ha defensat que, si no aconsegueix formar govern amb el PP, tant ell com Pablo Casado haurien de "buscar mecanismes sensats" des de l'oposició per permetre un govern de Pedro Sánchez. "No m'agrada Sánchez però crec que si els ciutadans no m'escullen a mi o a Casado, o a tots dos per formar una coalició, allò sensat és que no podem portar aquest país a terceres, o quartes, o cinquenes eleccions", ha argumentat el president del partit taronja aquest dimecres al matí en una entrevista a la Cope, preguntat per una possible abstenció per investir el candidat socialista si no suma amb el PP. Tanmateix, des de Cs asseguren que no es tractaria d'un xec en blanc però defensen que cal evitar que el PSOE pacti amb Podem i els nacionalistes en aquest "moment excepcional" i Rivera s'ha mostrat disposat, fins i tot, a pactar uns pressupostos amb Sánchez per garantir la governabilitat. "Crec que és molt millor un acord amb Cs i el PP per posar en marxa aquest país que no un acord  amb Podem portant l'economia i Torra la política nacional", ha dit Rivera. Segons Rivera, caldria fer una "oposició d'Estat" de la mà dels populars i pactar amb Sánchez uns pressupostos perquè no els faci Podem i acordar mesures per garantir la unitat d'Espanya. "Cal buscar formules ja sigui des del govern o des de la oposició perquè aquest país es posi en marxa", ha remarcat. Rivera ha insistit que el seu objectiu segueix sent "fer fora Sánchez" i governar amb el PP. El líder de Cs ha dit que cal formar un "govern alternatiu" a Sánchez que sigui "sensat i moderat" però si no hi ha suma, cal que PP i Cs estiguin forts des de l'oposició per "moderar les lleis". En aquest sentit, el líder de Cs ha fet una crida als votants socialistes "moderats" perquè apostin pel partit taronja i evitar que Sánchez pacti amb Torra. "Risc d'abstenció" Rivera ha reconegut que Cs tem el "risc d'abstenció" i ha animat els indecisos a anar a votar i apostar per opcions "moderades". Segons el líder de Cs, una diferència de només dos punts el 10-N pot fer que tinguin 20 escons més. Garantir el vot a Catalunya El president de Cs ha instat Sánchez a "garantir el vot" a Catalunya el 10-N i ha dit que "el responsabilitza" dels incidents que es puguin produir. Rivera l'ha acusat de "negar els problemes".

Summary: Rivera s'obre a l'abstenció per investir Sánchez si Cs no suma amb el PP: "No podem anar a terceres eleccions"


Constata la “llunyania” en el dret d’autodeterminació però la possibilitat d’acords en altres matèries ACN Madrid.-El vicepresident del Govern, Pere Aragonès, ha tancat amb “escepticisme i un punt d’optimisme” les reunions que ha mantingut aquest dijous amb la vicepresidenta del govern espanyol, Carmen Calvo, i la ministra d’Hisenda, Maria Jesús Montero, amb qui malgrat la “llunyania” respecte al dret d’autodeterminació ha constatat la disposició a assolir acords en altres matèries que es podrien concretar a les comissions bilaterals Estat-Generalitat. En roda de premsa al Centre Blanquerna de Madrid, Aragonès també ha emplaçat el govern espanyol a fer ús dels “instruments” que té al seu abast per tornar a situar el debat polític a l’àmbit polític, i no als tribunals. “El govern sap que hi ha molts instruments per poder treure la qüestió del referèndum i dels fets d’octubre dels tribunals i portar-los a la mesa política”, ha dit tot recordant que no només va presentar querelles la Fiscalia sinó que “en molts procediments l’advocat de l’estat també està personat”, i per tant el govern espanyol “te molts instruments al seu abast per alleugerir aquesta situació”. Han estat dues reunions “fructíferes” i “cordials”, segons fonts del govern espanyol, que han constituït una primera presa de contacte entre les titulars de Vicepresidència i Hisenda amb el número dos del govern de la Generalitat, i que s’emmarquen en l’ànim de “normalitzar” les relacions entre els dos executius que va tenir com a primera mostra la reunió de dilluns entre el president de la Generalitat, Quim Torra, i el president espanyol, Pedro Sánchez. A la roda de premsa posterior a les trobades, Aragonès ha apuntat que surt de la reunió amb un “90% d’escepticisme” però també amb un “10% d’optimisme” basant-se en l’existència per primera vegada en anys d’un marc de diàleg. Ara, ha dit, “hi ha l’oportunitat que hi hagi alguna oportunitat d’arribar a un acord”, malgrat que “la qüestió de fons”, és a dir, el dret d’autodeterminació “estem molt allunyats i no veiem que hi pugui haver un acord”.  Més enllà d’aquesta discrepància, a les dues reunions s’han fet passos per poder concretar acords a la bilateral Estat-Generalitat que tindrà lloc al mes de juliol amb Maragall i Batet com a caps de les delegacions, i a la comissió mixta d’afers econòmics que encara no té data.  Segons Aragonès, a la primera s’hi abordarà els “incompliments de l’Estat”, així com qüestions relacionades amb les competències i l’aixecament dels vetos del govern espanyol al Tribunal Constitucional contra diverses lleis socials del Parlament.  “La voluntat és que a la comissió bilateral es puguin abordar aquests temes i les dues parts estem treballant perquè l’ordre del dia es concreti abans de les vacances d’agost” Pel que fa a la reunió amb Montero,  Aragonès ha plantejat deutes pendents de l’Estat amb la Generalitat que ascendeixen a més de 6.000 milions d’euros. 750 corresponen a la liquidació de la disposició addicional tercera de l'Estatut pactada per al 2008 que fa referència a la inversió en infraestructures, gairebé 3.000 MEUR més en inversions en infraestructures, una partida de 668 MEUR per a Mossos d'Esquadra i uns 1.500 per l'aplicació de la llei de dependència. Totes aquestes qüestions s’abordaran a la comissió mixta d’afers econòmics i fiscals Estat-Generalitat.  Aragonès també ha plantejat a la ministra una revisió a l’alça dels objectius de dèficit per a Catalunya al 2019 “imprescindible perquè es puguin fer uns bons pressupostos”. Segons el vicepresident, Montero s’ha compromès a “estudiar-ho i a anar-ho treballant, i esperem que es puguin concretar”. Controls del FLA Aragonès també ha demanat a Montero que aixequi els controls del govern espanyol sobre els fons del FLA que el ministre Montoro va establir el 2015, malgrat que de moment no ha assolit cap compromís de la ministra en aquesta direcció que “esta sobre la taula i serà estudiada”. “No hem entrat al detall ni hi ha cap compromís de moment d’aixecar aquest control”.

Summary: Aragonès tanca amb “escepticisme i un punt d’optimisme” els contactes amb Calvo i Montero


El 81% de famílies amb infants que atén la Creu Roja pateix pobresa crònica, segons recull l'onzè estudi de L'Observatori 'Pobresa intermitent: entre la recuperació i la cronificació'. Els responsables de Creu Roja han volgut alertar del risc dels fills d'aquestes famílies d'"heretar" la pobresa. L'estudi també mostra que una de cada tres persones que han rebut ajuda bàsica de Creu Roja durant la crisi en aquests moments no la necessiten; això no vol dir que no es trobin en una situació de fragilitat, però sí que mostra que l'han millorada, sobretot perquè han trobat feina (69% dels casos).  Pel que fa a la Renda Garantida de Ciutadania (RGC), un 57,5% dels enquestats no sap que existeix i només el 10% la rep. Són dades que han sorprès Creu Roja perquè precisament les persones que atenen, han subratllat, són el "col·lectiu diana" d'aquesta prestació.

Summary: El 81% de famílies amb infants que atén la Creu Roja pateixen pobresa crònica


El Bisbat de Lleida ha creat el Servei diocesà d'atenció a les víctimes d'abusos a menors i adults vulnerables. El bisbe Salvador Giménez va signar el 30 d'abril el decret que oficialitza la creació d'aquest servei per atendre presumptes víctimes que hagin sofert abusos sexuals o de qualsevol altre tipus per part de membres de l'Església Catòlica. Una vegada que les presumptes víctimes hagin exposat el seu cas davant d'aquest servei diocesà, els seus responsables elevaran un informe al bisbe de Lleida, formulant la proposta de les accions oportunes a portar a terme. Aquest servei, que posa a disposició un telèfon i un correu electrònic de contacte, treballarà de forma independent a l'estructura diocesana. El Papa Francesc va firmar el 7 de maig del 2019 el Motu Propio 'Vos estis lux mundi', que obliga a totes les diòcesis, individualment o en grup, a crear una oficina d'atenció a les víctimes o un mecanisme que faci aquesta funció, en el termini d'un any, que finalitza el 31 de maig del 2020. En aquesta línia, el decret del bisbe de Lleida estableix que el Servei d'atenció a les víctimes d'abusos estarà format per quatre professionals dels àmbits de l'educació, sanitari, del dret i de la psicologia. Els membres del servei seran nomenats pel bisbe de la Diòcesi i tindran la missió d'escoltar i acompanyar les persones que s'hi adrecin declarant-se víctimes i explicant la seva vivència. El bisbat de Lleida ha habilitat el telèfon 609 103 915 i el correu electrònic atencionvictimasabusos@bisbatlleida.org per tal que les persones que es considerin víctimes puguin contactar i accedir a aquest servei de manera directa i reservada.

Summary: El Bisbat de Lleida crea un servei d'atenció a menors i adults vulnerables que han patit abusos de membres de l'Església


El naixement de la 43a comarca de Catalunya podria estar més a prop a partir d'aquest dilluns. Es tracta de la data en què s'ha fixat la ponència redactora de la proposició de llei per a la creació de la comarca del Lluçanès per presentar una proposta inicial a partir de la qual poder començar a treballar. El president del Consorci i alcalde de Prats de Lluçanès, Isaac Peraire, ha explicat a l'ACN que els alcaldes del territori reclamen poder fer sentir la seva veu en els tràmits que es vagin succeint a partir d'ara. Segons Peraire, els alcaldes dels tretze municipis estan disposats a participar i a comparèixer davant els parlamentaris per ajudar a construir una comarca "que doni resposta a allò que el Lluçanès va demanar després de la consulta". Segons Peraire, la comarca serà una eina perquè els ajuntaments del Lluçanès puguin donar a la ciutadania els serveis necessaris "amb garanties, des del poble més petit, Sobremunt, fins al més gran, Prats de Lluçanès". Pel president de l'ens, el reconeixement legal és important per poder treballar com ja s'està fent ara des del Consorci, "però amb seguretat jurídica". Peraire ha explicat que sovint, quan es tiren endavant projectes, "ens trobem amb el 'mur' que el Consorci del Lluçanès està adscrit a l'Ajuntament de Prats de Lluçanès". El consistori de Prats va acceptar l'adscripció perquè era necessària, ja que si no el consorci s'exposava a desaparèixer. "Va ser la millor solució de manera temporal i això ara s'ha d'anar acabant", ha afegit. Segons s'explica, sembla ser que la nova llei que regularà el Lluçanès ha begut bastant de la llei del Moianès. Per Peraire, això no és cap desavantatge però creu que és important que els nous marcs legals contemplin "una bona transició de l'estat actual d'adscripció a l'Ajuntament de Prats a l'estatus oficial de comarca". Dilluns els diferents grups al Parlament es reuniran per debatre la proposta que compta amb les aportacions de cada grup parlamentari. Si es posen d'acord, en sortirà un primer document que haurà de passar per un seguit de tràmits fins que finalment es voti en seu parlamentària. Tot i això, tenint en compte la llei de creació de comarques, la constitució efectiva del Lluçanès no seria una realitat fins a la constitució dels nous governs locals. Durant aquest període transitori fins el 2019, un consell d'alcaldes dirigiria la nova comarca. El president del Consorci i alcalde de Prats de Lluçanès espera que la votació al Parlament es pugui celebrar abans d'acabar el 2016. "Seria de justícia", ha dit. Amb una participació del 55,15%, el 'sí' es va imposar a la consulta amb un 70,7% dels vots davant el 26,4% del 'no'. La Generalitat va veure un resultat "difícil" de gestionar, ja que, tot i la victòria del 'sí' en el còmput global, a cinc dels tretze municipis el 'no' en va sortir guanyador. Les eleccions catalanes, les dificultats per poder constituir un nou Parlament i les eleccions municipals han anat endarrerint el procés de creació de la nova comarca.

Summary: La ponència redactora de la proposició de llei de la nova comarca del Lluçanès acordarà dilluns un primer document marc


L'exministre i eurodiputat del PSOE José Blanco s'ha alineat aquest dimarts amb els barons socialistes que reclamen una "reflexió" sobre la relació entre el PSOE i el PSC fruit de la decisió dels socialistes catalans de trencar la disciplina de grup i votar 'no' a la investidura de Mariano Rajoy. En declaracions a Antena 3 ha afirmat que cal que "tothom acati i respecti les regles de joc" i qui no ho faci "ha de respondre per aquest fet". Segons Blanco, malgrat que el PSC és un partit "amb organització i identitat pròpia", "haurà de decidir el camí que vol emprendre" perquè la seva línia política està convertint el PSOE i el PSC "en una força no diré irrellevant, però sí molt debilitada a Catalunya". "Si em convencen que el full de ruita que està seguint el PSC és el millor per ser un partit majoritari hegemònic a Catalunya i a Espanya estic disposat a atendre-ho, però més aviat tinc a percepció contrària", ha sentenciat. Segons Blanco, malgrat que "és veritat que hi ha fets diferencials a Catalunya"  cal fer "una reflexió" sobre "si aquesta sensibilitat que sempre hem tingut ha enfortit el projecte socialista a Catalunya i a Espanya". Ha recordat que els socialistes catalans han perdut percentatge de vot en favor de C's, que té un missatge nítid pel que fa a la unitat d'Espanya, perquè "no hi ha res que debiliti més la cohesió social i territorial" que l'independentisme. Per això ha demanat "una reflexió de quin és el full de ruta que hem de seguir els socialistes a Catalunya i a Espanya per recuperar posicions polítiques" i ha criticat que el PSC pretengui fer "una fugida endavant". "Cal analitzar les conseqüències de la decisió, i fer-ho de manera diferent", ha dit, perquè "no és comprensible que qui participa d'un òrgan i vota, després no acati el resultat de la voluntat majoritària d'aquest òrgan". Blanco ha assegurat que el Comitè Federal del passat diumenge va ser "intens" i ha defensat l'abstenció a la investidura de Rajoy, perquè "els ciutadans han parlat dues vegades a les urnes i és dolent per a la democràcia que els polítics no siguin capaços d'interpretar la voluntat expressada pels ciutadans dues vegades consecutives". "Unes terceres eleccions debilitarien la democràcia", ha dit, i la situació de bloqueig "era dolenta per al país" i "per al PSOE".

Summary: Blanco se suma als barons que demanen una "reflexió" sobre la relació entre el PSC i el PSOE


S'articularà sobre les dades segures, la privacitat, el frau digital, el civisme digital i els dispositius ACN Barcelona.-La Generalitat ha posat en marxa la campanya ‘Practica els hàbits cibersaludables’ per conscienciar els ciutadans sobre la importància de prevenir els riscos a la xarxa i que s'articularà sobre cinc eixos: dades segures, privacitat, frau digital, civisme digital i dispositius. En la campanya, que ha donat a conèixer aquest vespre el conseller de Polítiques Digitals i Administració Pública, Jordi Puigneró, es presenta la ciberseguretat com a part de la quotidianitat a l'activitat a la xarxa. Puigneró ha destacat que en la revolució digital "tots nosaltres hem après sobre la marxa". "Necessitem una ciutadania digitalment formada, apoderada i protegida. Això ens portarà a una democràcia molt més participativa i preparada per la nova era digital", ha afegit. Els periodistes Jordi Basté, Mariona Dinarés, Ernest Codina i Màrius Serra; l’actriu Mont Plans, i el físic i divulgador científic, Dani Jiménez, formen part de la campanya com a testimonials, explicant experiències personals en cadascun dels àmbits. La campanya s’acompanya d’accions de formació i sensibilització, i d’una Guia per a la pràctica d’uns hàbits cibersaludables que recull recomanacions i consells per protegir-se dels riscos i amenaces més freqüents. A través del programa Internet Segura, desenvolupat i executat pel CESICAT, s’articularan diferents actuacions sota el lideratge del Departament de Polítiques Digitals i Administració Pública, en coordinació amb altres departaments i organismes de la Generalitat i amb la col·laboració d’altres entitats públiques o privades.

Summary: La Generalitat posa en marxa una campanya per conscienciar els ciutadans sobre la seguretat a Internet


Els testimonis que han declarat aquest dijous a l'Audiència de Girona en relació a la pallissa mortal que es va produir als afores de la discoteca Caribbean de Girona el 2016 es contradiuen. D'una banda el company de pis del mort assegura que els dos acusats van perseguir i colpejar la víctima fins acabar amb la seva vida, mentre que altres testimonis no poden concretar quina va ser la participació dels dos encausats. De fet, les declaracions també difereixen en si els els presumptes agressors estaven junts en el moment que es van iniciar els incidents, i quines persones s'hi van veure implicades. En el què sí coincideixen les parts és en què va ser un assumpte de drogues el què va portar a la pallissa. On no quadren les versions, però, és en situar el moment en què es va contraure el deute. Mentre que uns diuen que va ser dues setmanes abans dels fets, el company de pis de la víctima ha assegurat que va ser la mateixa nit.

Summary: Els testimonis de la pallissa mortal a l'exterior de la discoteca Caribbean de Girona es contradiuen